**Тэма. Агульная характарыстыка літаратуры эпохі Адраджэння.**

**Францыск Скарына. Прадмовы да ўсёй Бібліі,**

**кніг “Псалтыр”, “Іоў” (урывак), “Юдзіф” (урывак)**

**Мэты:** шляхам стварэння культурнага кантэксту раскрыць асаблівасці эпохі і літаратуры Адраджэння, высокі ўзровень развіцця беларускай культуры ў ХV – ХV стст., акцэнтаваць увагу на пашырэнні гуманістычных ідэй. На матэрыяле жыцця і творчасці Францыска Скарыны паказаць найважнейшыя рысы рэнесансавага гуманізму (ідэал вольнай, усебакова развітой асобы, уяўленне пра самакаштоўнасць чалавечага жыцця, зварот да гуманістычных ідэалаў антычнага мастацтва), асветніцкую скіраванасць яго дзейнасці; раскрыць агульначалавечы змест прадмоў да ўсёй Бібліі, кніг “Псалтыр”, “Іоў” (урывак), “Юдзіф” (урывак), значэнне дзейнасці Скарыны для беларускай і еўрапейскай культуры; удасканальваць інтэлектуальныя здольнасці вучняў, уменне карыстацца даведачна-інфармацыйнай літаратурай, электроннымі носьбітамі інфармацыі, развіваць пазнавальную актыўнасць, камунікатыўныя здольнасці вучняў, вуснае маўленне, слоўнікавы запас, пашыраць кругагляд; на прыкладзе асобы асветніка выхоўваць пачуцці высакароднасці, адказнасці за лёс Радзімы.

**Абсталяванне**: мультымедыйная ўстаноўка, прэзентацыі і паведамленні вучняў.

**Ход урока**

**І. Арганізацыйны момант.**

**Слова настаўніка.** Час сам выбірае і заклікае тых, каму будзе наканавана стаць яго выразнікам і сведкам праз напластаванні вякоў. Час сам назначае зберагальнікаў вечнасці. Паводле рашэння ЮНЕСКА (1970, ААН па пытаннях адукацыі, навукі і культуры. Садзейнічае ўмацаванню міру і бяспекі шляхам пашырэння супрацоўніцтва народаў у галіне адукацыі, навукі і культуры), Скарына поруч з М. Ламаносавым, А. Пушкіным і інш. быў пазначаны ў спісе выдатных дзеячаў славянскай культуры, юбілеі якіх адзначаюць ва ўсім свеце, а 1990 год быў аб’яўлены Міжнародным годам Скарыны.

“Францыск, сын Скарынін з слаўнага града Полацка, у навуках вызваленых і лекарскіх доктар”, – як ён сам падпісваў кнігі, заснавальнік усходнеславянскага кнігадрукавання, філосаф і гуманіст-асветнік, вучоны і пісьменнік, перакладчык і мастак, тытан духу і няўрымслівы падарожнік… Геній эпохі Адраджэння.

**ІІ. Паведамленне тэмы і мэты, разгляд плана ўрока.**

1. Агульная характарыстыка эпохі Адраджэння.

2. Беларусь ў эпоху Адраджэння.

3. Асноўныя этапы жыцця і творчасці Скарыны.

4. Асветніцкая праграма першадрукара.

**ІІІ. Праца па новай тэме.**

**1) Знаёмства вучняў з характарыстыкай эпохі Адраджэння (міні-лекцыя настаўніка).**

(*Вучні робяць запісы, каб лепш запомніць і асэнсаваць новы матэрыял).*

Адраджэнне, або Рэнесанс, – эпоха станаўлення раннебуржуазнай культуры ў Еўропе ў 14 – 16 стст. Яна абумоўлена якаснымі зменамі ў сацыяльна-эканамічным і палітычным жыцці перадавых краін, развіццём гарадоў, фарміраваннем нацыянальных дзяржаў і абсалютных манархій. Суправаджалася вялікімі геаграфічнымі адкрыццямі, развіццем тэхнікі, навукі, узнікненнем кнігадрукавання. Чалавечая думка сягнула ў раней не дасяжныя вышыні! Калумб адкрыў Амерыку, Капернік – геліяцэнтрычную сістэму свету, Магелан здзейсніў першае кругасветнае падарожжа, Леанарда да Вінчы сканструяваў лятальны апарат, а Іаган Гутэнберг вынайшаў друкарскі станок . Эпоха нарадзіла такіх тытанаў, як Дж. Бакачыа, Лопэ дэ Вэга, М. Сервантэс, У. Шэкспір, Леанарда да Вінчы.

Мастакі, пісьменнікі, філосафы шукалі апору для новых патрэб розуму і жыццёвых памкненняў. Менавіта ў антычнай культуры яны ўбачылі ісціны, якія дапамаглі па-новаму ацаніць зямны свет, рэальнага зямнога чалавека. Творчыя людзі пачалі адраджаць ідэі і традыцыі класічнага мастацтва, літаратуры Старажытнай Грэцыі і Рыма. У процівагу сярэднявечным поглядам высветлілася, што чалавек – асоба гарманічная, якая імкнецца пазнаць свет, вольная ў выяўленні думак і ідэй, умее радавацца жыццю. Час запатрабаваў высокаадукаванага, усебакова развітога, дзейнага, актыўнага, духоўна свабоднага чалавека. Перадавыя людзі пачалі разумець, што галоўнымі каштоўнасцямі на зямлі з’яўляюца чалавек і яго жыццё.

|  |  |
| --- | --- |
| **Дзейнасць гуманістаў** | **Погляды гуманістаў** |
| Развівалі навуку, пашыралі навуковыя веды | Права чалавека на шчасце ў зямным жыцці |
| Вывучалі месца чалавека ў свеце | Вера ў бязмежныя магчымасці чалавека, яго розум і волю |
| Займаліся кнігавыдавецкай дзейнасцю | Цікавасць да антычнасці |
| Адраджалі мастацтва. Развівалі жывапіс, архітэктуру, скульптуру | Праслаўлялі прыгажосць чалавека і навакольнага свет |
| Развівалі літаратуру | Узвышаюць чалавека і чалавечую прыроду |
| Займаліся філасофіяй  | Набліжалі мастацтва да народа |
| Займаліся мецэнацтвам | Крытыка каталіцкай царквы, прагнасці каталіцкіх святароў |
| Прапанавалі варыянты больш дасканалага грамадства | Выступалі за ўдасканалення грамадскіх адносін |
|  | Лічылі, што чалавек здольны і павінен развівацца, удасканальвацца валодаць шырокімі ведамі |

**2) Паведамленні і прэзентацыі вучняў на тэму “Культура Беларусі ў 16 ст.”**

Кароткі змест: беларускія землі ўваходзілі ў склад ВКЛ. Брэст, Гродна, Слуцк, Полацк, Мінск мелі юрыдычную аўтаномію (магдэбургскае права). Былі пабудаваны замкі-палацы ў Міры, Нясвіжы, Гродна, Любчы, цэрквы ў Сынкавічах, Супраслі, Мураванцы. Развівалася гравёрнае майстэрства, іканапіс, скульптура, узнікла нотадрукаванне, працуюць першыя тэатры.

У мастацтве актыўна развіваюцца іканапіс, свецкі партрэт, скульптура. З 16 ст. вядомы беларускі народны лялечны тэатр – батлейка.

Старабеларуская літаратурная мова, багатая і апрацаваная, была дзяржаўнай мовай ВКЛ. На ёй у 1529 г. быў напісаны Статут ВКЛ-першы збор законаў ў феадальнай Еўропе. Па сутнасці гэта 1-я еўрапейская канстытуцыя. Створана паэма-гімн роднай зямлі “Песня пра зубра” (1522 г. у Рыме Мікола Гусоўскі).

**3) Асноўныя этапы жыцця і творчасці Францыска Скарыны (інфармацыя на слайдах).**

**Слова настаўніка.** Францыск Скарына – першадрукар, асветнік, пісьменнік, перакладчык. Што ведаем сёння мы, яго нашчадкі, пра жыццё генія эпохі Адраджэння, пра лёс нашага славутага земляка? Мы будзем знаёміцца з жыццём Скарыны з дапамогай вуснага часопіса”Сын зямлі беларускай”.

Вучні – даследчыкі літаратуры размяркоўваюць падрыхтаваны матэрыял і знаёмяць з ім астатніх. Увесь клас працуе над запаўненнем храналагічнай табліцы “Жыццё і дзейнасць Ф.Скарыны”

**Вусны часопіс “Сын зямлі беларускай”**

 1 чытальнік

Яшчэ ў дні старыя, у век наш лучынны,

Аб горадзе Полацку слава ішла,-

Друкар там выдатны Георгій Скарына,

Што зоры,рассыпаў па роднай краіне

Крыштальныя словы навукі-святла;

Нямала народаў з крыніц яго піла

І брала ад мудрасці вечны агонь,

У літарах першых знаходзячы сілу…

Ты слаўна, зямля, што вякам нарадзіла

Такога выдатнага сына свайго!

 *П.Броўка*

 2 чытальнік

Дзень 6 сакавіка 1486 г. запомніўся ўсім тады ў Полацку. Ды і не толькі там. Ранішняе сонца, якое цешыла ўжо вясновым цяплом, раптам пачало засланяцца цемраю. Людзі з жахам глядзелі, як яно ўсё меншала. Ці не канец свету? Чорны цень хутка пабег па зямлі. Раптам зусім сцямнела. Людзі адчулі страшэнны холад. Але праз хвіліну сонца зноў выбліснула. Мабыць, якраз у гэты час у сям’і полацкага купца Лукі Скарыны нарадзіўся сын – будучы славуты першадрукар. Як бы на ўспамін аб тым дні на гравюрах кніг Скарыны сустракаецца сонечны дыск, прыслонены паўмесяцам.

3 чытальнік

Варта сказаць, што дакладных звестак пра час нараджэння і смерці не выяўлена. Ёсць толькі гіпотэзы. Адну вы пачулі. А ёсць думка, што ён нарадзіўся каля 1490 г.

 4 чытальнік

Бацька славутага асветніка – купец. Гандляваў скурамі, футрамі… Меў яшчэ сына Івана, які быў старэйшым за Францыска і стаў купцом. Ну а Францыск меў іншыя схільнасці.

1 чытальнік

Пачатковую адукацыю Скарына атрымаў у родным горадзе. Але, каб паступіць ва ўніверсітэт, неабходна было мець добрую падрыхтоўку і ведаць лацінскую мову. Не выключана, што веды па лаціне юнак удасканальваў у Вільні, дзе яго бацька меў не толькі гандлёвы інтарэс, але і добры прытулак.

 2 чытальнік

Дакладна вядома, што ў 1504 г. Скарына быў залічаны студэнтам на філасофскі факультэт Кракаўскага ўніверсітэта, які паспяхова закончыў у 1506 г. з вучонай ступенню бакалаўра вольных навук.

 3 чытальнік

Кракаў – велізарны горад над Віслай. Гады, праведзеныя тут, мелі для Францыска важнае значэнне. Тут асветнік засвоіў асновы сямі вольных навук і атрымаў вышэйшую адукацыю, пазнаёміўся з творамі антычных аўтараў.

4 чытальнік

Невядома, колькі гадоў правеў ён у Кракаве пасля атрымання там вучонай ступені бакалаўра. Гісторыя не захавала звестак пра яго жыцце з 1506 па 1512 гады. Ёсць падставы меркаваць, што вышэйшую ступень доктара навук вызваленых, або вольных мастацтваў, яму маглі прысвоіць у Празе, у Карлавым універсітэце. Як сведчаць матэрыялы, Скарына ў пачатку 2-га дзесяцігоддзя 16 ст. нейкі час быў на службе ў дацкага караля, выконваў абавязкі сакратара.

 5 чытальнік

У 1512 г. прыехаў у Італію. Малады беларус трымае ў Падуанскім універсітэце экзамен на ступень доктара медыцыны. Іспыты выпалі сур’ёзныя, але экзаменатары былі ўражаны глыбінёй медыцынскіх ведаў юнака і прысудзілі яму ганаровую ступень. Цяпер у славутай зале Сарака Падуанскага ўніверсітэта ёсць фрэска Джыакама Форна з надпісам “Францыск Скарына з Полацка”

 1 чытальнік

І зноў Скарына знікае з поля зроку ўжо на 5 гадоў. Наступны раз яго імя адшукаецца на старонках друкаванай кнігі: 6 жніўня 1517 г. у сталіцы Чэхіі Празе выйшаў у свет славянскі “Псалтыр”.

 2 чытальнік сл.14

“Псалтыр” – кніга рэлігійная. Менавіта да яе і звярнуўся Скарына, бо ведаў, што Біблія – самая папулярная кніга ў народзе. Галоўнае тое, што ён пераклаў яе са складанай царкоўнаславянскай на тагачасную беларускую мову. Услед выходзяць яшчэ 22 кнігі Бібліі. А ў 1522 г. – “Малая падарожная кніжка”. Яна была надрукавана ў Вільні, куды па невядомай прычыне Скарына перанёс сваю друкарню. Гэта кніга паклала пачатак кнігадрукаванню ў нашай краіне. Кніга была выдадзена ў мініяцюрным фармаце і змяшчала шмат цікавай і патрэбнай інфармацыі.

 3 чытальнік

У 1525 г. надрукаваў у Вільні кнігу “Апостал”, якая захавалася да нашых дзён у 10 экзэмплярах. Яны знаходзяцца ў бібліятэках Масквы, Санкт-Пецярбурга, Вільнюса, Львова і Лондана. Гэта апошняя вядомая нам кніга беларускага асветніка. Больш ён нічога не друкаваў. У гэты час Скарына ажаэніўся з удавою купца Юрыя Адверніка Маргарытаю. У яго нараджаецца сын Сімяон. Дарэчы, у Скарыны было два сыны – Сімяон і Францішак.

 4 чытальнік

Цяжкім для Скарыны стаўся 1529 год. Летам памёр у Познані яго брат. У тым жа годзе раптоўна памерла Маргарыта. Яе радня падала на Скарыну ў суд, патрабуючы падзелу маёмасці. Даймалі крэдыторы брата. У 1530 г. у Вільні здарыўся вялікі пажар, які знішчыў дзве трэці будынкаў горада. Згарэла і маёмасць Ф. Скарыны. Ён быў вымушаны стаць хатнім лекарам і сакратаром віленскага біскупа Яна. Крэдыторы брата дамагаюцца арышту Скарыны ў 1532 г. у Познані. Каля дзесяці тыдняў правёў у вязніцы. Вызваліў яго пляменнік, сын Івана, які папрасіў аўдыенцыі ў караля Жыгімонта І і даказаў, што Скарына не меў прамых адносін да гандлю. 24 мая 1532 г. кароль загадаў вызваліць Ф. Скарыну і выдаў яму ахоўную грамату. Гэта з’явілася своеасаблівым прызнаннем заслуг вялікага вучонага і гуманіста.

5 чытальнік

У сярэдзіне 30-х гадоў 16 ст. Скарына канчаткова пакідае Вільню.

У доктарскай шапцы дзіўнай -

Адзіны на гэтай зямлі -

Коннік мокне пад ліўнем,

Што зноў як з сіта паліў.

Выгнанне. Выгнанне. Выгнанне.

Па волі зямных багоў

Спалілі браты-хрысціяне

Кнігі пра Бога свайго.

 *Ул. Караткевіч*

 1 чытальнік

Жыццёвыя цяжкасці вымусілі Скарыну недзе ў 1536 г. прыняць запрашэнне чэшскага караля Фердынанда І на пасаду каралеўскага медыка і садоўніка.

 2 чытальнік

Калі і дзе памер Ф.Скарына? Некаторыя даследчыкі мяркуюць, што гэта адбылося ў Празе паміж ліпенем 1539 г., калі ён атрымаў разлік у караля, і чэрвенем 1541 г. Іншыя лічаць, што Ф. Скарына памёр не пазней 1552 г., перажыўшы перад тым адно страшэннае гора. Мяркуюць, што падчас пажару ў Празе згарэў яго малалетні сын Францішак.

 3 чытальнік

Цяжкае і складанае жыццё было ў Скарыны. Шмат белых плям пакінуў нам час, многае засталося невядомым. Але есць галоўнае – яго КНІГІ. Скарына ўвёў ІЛЮСТРАЦЫІ, ГРАВЮРЫ, ПАРТРЭТЫ. Акрамя таго, што яны ўпрыгожвалі выданні, яны дапамагалі ў асвеце, бо кнігі выкарыстоўваліся і для навучання. Упершыню ён увёў ТЫТУЛЬНЫ ЛІСТ, ТЛУМАЧАЛЬНЫЯ ПАДЗАГАЛОЎКІ, ПААРКУШАВУЮ НУМАРАЦЫЮ, АБЗАЦЫ. Як запавет нашчадкам даносяцца да нас з 16 ст. пранікнёныя і мудрыя словы Скарыны :”Любіце кнігу, бо яна крыніца мудрасці, ведаў і навукі, лекі для душы”.

4 чытальнік

Калі вы наведаеце Полацк, пакланіцеся гэтай зямлі, што выхавала вялікага Францыска Скарыну.

На зямлі, дзе іскрыцца Дзвіна,

На ўзбярэжжы маўклівых дзвюх рэчак

З светлай думай хадзіў Скарына,

З светлай думкай пра лёс чалавечы.

Шматгалоссе дрымучых бароў,

Подых ніў, васільковыя кветкі

Нарадзіла яго друкаром -

Мужным сейбітам кніг і асветы.

І хоць цяжка было ў жыцці,

І не быў санцавеем сагрэты,

Ён упарта зярняты расціў

Беларускай народнай асветы.

 *А. Канапелька*

**Прыкладная храналагічная табліца**

1486(1490) г. – нарадзіўся Скарына ў Полацку, у сям’і купца Лукі. У Полацку атрымаў пачатковую адукацыю . Удасканальвае веды ў Вільні.

1504 – 1506 гг. – вучыцца у Кракаўскім універсітэце, становіцца бакалаўрам вольных навук.

1506 – 1512 гг. – дакладных звестак няма. Магчыма, у Празе атрымаў у Празе званне доктара навук вызваленых. Служыў сакратаром у дацкага караля.

1512 г. – экзамен у Падуі на доктара лектарскіх навук.

1517 – 1519 гг. – першая друкаваная кніга”Псалтыр” у Празе і яшчэ 22 кнігі Бібліі.

1522 г. – выйшла “Малая падарожная кніжка” ў Вільні

1525 г. – надрукаваны “Апостал” . Ажаніўся з Маргарытай.

1529 г. – памірае брат Іван, памірае жонка.

1532 г. – арыштаваны крэдыторамі брата і вызвалены каралём Жыгімонтам І.

1536 г. – у Празе працуе каралеўскім медыкам і садоўнікам.

1551(1539;1552) гг. – магчымыя даты смерці Ф.Скарыны.

**4) Праца з прадмовамі Скарыны (вучні аб’яднаны ў групы).**

**Прадмова да ўсёй Бібліі**

1. Знаёмства з тэкстам прадмовы.

Пытанні класу:

* Чаму Скарына для друкавання абраў Біблію?
* На што звяртае ўвагу ў сваёй прадмове Скарына? З чаго складаецца Біблія?
* Пра што распавядаецца ў Старым Запавеце? З якіх кніг ён складаецца?
* Якія кнігі ўваходзяць у склад Новага Запавету?
* Чаму, на думку Скарыны, можа навучыць Біблія?
* Зачытайце заключэнне і абмяркуйце яго. Запоўніце кластар.

**Прыкладныя адказы:** мудрасць, кніга жыцця, праўда, любоў да чалавека, ісціна, крыніца ведаў, асвета…

**Прадмова да кнігі “Юдзіф”**

**Заданні класу:**

1. Прачытайце артыкул да кнігі “Юдзіф” на с.88 – 89.

2. Адкажыце на пытанні:

* Якой вы ўяўляеце сабе біблейскую гераіню Юдзіф?
* Як вы ацэньваеце яе ўчынак?
* Што б вы напісалі ў прадмове да гэтай кнігі?

3. Прачытайце урывак з прадмовы Скарыны да кнігі “Юдзіф”.

4. Адкажыце на пытанні:

* Што Скарына тлумачыць у прадмове?
* Каму адрасавана гэта прадмова?
* Якія якасці ўслаўляе Скарына ў прадмове?
* Якую выхаваўчую ролю мае гэта прадмова?
* Ці падзяляеце вы думку беларускага першадрукара?

**Прадмова да кнігі “Іоў”**

**Заданні класу:**

1. Прачытайце артыкул “Гісторыя Іова” на с. 87 – 88.

2. Адкажыце на ыптанні:

* Якія выпрабаванні выпалі Іову?
* З якой мэтай Гасподзь так учыніў з Іовам?
* Перачытайце эпіграф. Пракаменціруйце яго.

3. Прачытайце урывак з прадмовы Скарыны да кнігі “Іоў”.

4. Аналіз урыўка.

* Урывак падзелены на тры часткі. Паспрабуйце коратка пераказаць змест кожнай часткі і акрэсліць яе прызначэнне.

І. У кнізе раскрываюцца тайны Госпада Бога, гаворыцца пра пакаранні і навучанні. Першая частка – характарыстыка зместу, анатацыя да кнігі.

ІІ. Кнігу гэту неабходна чытаць тым людзям, у якіх цяжкасці ў жыцці; яе можна лічыць лекамі для душы. Другая частка вызначае кола чытачоў, для якіх прызначаецца кніга, яе выхаваўчыя і эстэтычныя функцыі.

ІІІ. Скарына, знаўца мудрасці пра жыццё і смерць, іх сэнс, друкуе гэту кнігу, каб данесці веды да людзей. Трэцяя частка – Скарына аб’яўляе сваё аўтарства, абгрунтоўвае навуковую кампетэнтнасць і асноўную мэту пісьменніка, выдаўца і асветніка.

* На ваш погляд, ці настройвае прадмова на чытанне кінігі “Іоў”, ці дае ўяўленне, пра што будзе ісці ў ёй гаворка?

**IV. Падагульненне ведаў.**

* Падумайце і скажыце, з якой мэтай Ф. Скарына пісаў свае прадмовы.
* Ці патрэбны яны былі тагачасным чытачам? А сучасным?

**V. Рэфлексія.**

Прадоўжыце фразы:

*На ўроку я даведаўся…*

*Мяне ўразіла…*

*Было цікава…*

*Я зразумеў…*

**VI. Дамашняе заданне:**  С. 85-91, адказаць на пытанні; вывучыць на памяць урывак з прадмовы да кнігі “Юдзіф”.

Заданні на дадатковую адзнаку: скласці крыжаванку”Жыццё і дзейнасць Скарыны” альбо вуснае паведамленне “Ф. Скарына-асветнік, гуманіст, патрыёт”.